RBK-treneren slaktet Nadderud-gresset - slik svarer Stabæk

– Håper ikke Kåre tar det altfor ille opp, sier Stabæks mediesjef.

Mange ble nok overrasket da det sto en oksekalv inngjerdet på gresset på Nadderud stadion. Ruud, Vidar / NTB scanpix

22. mai 2017 19:17 Sist oppdatert 23. mai 2017

Rosenborg-trener Kåre Ingebrigtsen var fryktelig misfornøyd med forfatningen til gressmatten på Stabæks hjemmebane etter 0–0-kampen på Nadderud 13. mai.

RBK-sjefen mente regelrett slaktet banen og uttalte at «i Trøndelag har vi kyr på beitemark som er bedre enn denne banen her».

Den uttalelsen ga Stabæk en idé. Før kveldens kamp mot Viking gikk en oksekalv inngjerdet på gresset like ved det ene målet på Nadderud, foran en plakat med bilde av Kåre Ingebrigtsen og sitatet «i Trøndelag har vi kyr på beitemark som er bedre enn denne banen her».

Les også RBK-kapteinen: – Banen er ikke toppfotball verdig

– En lissepasning fra Kåre

Kalven hadde fått litt høy og vann og en ball og leke seg med, inne i det inngjerdede området bak det ene målet på Nadderud. Vidar Ruud / NTB scanpix

Medieansvarlig i Stabæk, Oddbjørn Vistnes, forteller at de ikke kunne dy seg etter uttalelsen fra RBK-treneren.

– Det var en lissepasning fra Kåre etter forrige hjemmekamp. Vi i Stabæk er opptatt av å by på oss selv og ønsker å være litt annerledes, og dette var en fin anledning til å stikke Kåre litt tilbake, sier Vistnes.

– I norske klubber generelt kan vi med fordel by på oss selv mer og dette var en åpenbar anledning for oss. Det er et helt harmløst påfunn, og vi ikke håper Kåre tar det altfor ille opp, sier mediesjefen med et smil.